સવિતાબહેને પણ કબાટની ચાવી અનુરાધાને આપી દીધી હતી. વાતવાતમાં તેઓ અનુરાધાને જ પૂછતાં. કુટુંબમાં, સગાંવહાલામાં લગ્નપ્રસંગ હોય ત્યારે બધાનાં કપડાં ખરીદવાનો અધિકાર અનુરાધાનો જ ! લાડકા દિયરને ભાઈબંધ-દોસ્તાર સાથે બહાર જવાનું હોય તો એ ભાભીને જ પૂછે એટલે ચાલે. પોકેટમની પણ ભાભી જ આપે. નાની નણંદ મીરા પણ ભાભીને પૂછીને પાણી પીવે. ક્યારેક કોઈ કામસર બહેનપણીઓ સાથે સાંજના ઘેર આવવામાં મોડું થાય અને સવિતાબહેન વઢે કે તરત અનુરાધા પોતાની લાડકી નણંદની ઢાલ બનીને આડી ઊભી રહી જાય. તેજસ બારમા ધોરણમાં નાપાસ થયેલો અને પિતાજીના ગુસ્સાનો ભોગ બની ગયેલો. ખીજમાં ને ખીજમાં ઘર છોડી અડધી રાત્રે ભાગી નીકળતા તેજસને, અનુરાધાએ જ સમજાવી પટાવી લીધેલો… અને પછી, એ જ તેજસને આખું વરસ અભ્યાસમાં પ્રેરણા અને પ્રોત્સાહન આપ્યું ને એ જ, તેજસ બોંતેર ટકાએ ઉત્તિર્ણ થયો ત્યારે ઘરમાં હર્ષની હેલી વરસી ગયેલી. એ જ તેજસને બી.બી.એ કરાવી ટૂરિઝમ હોટલમાં મૅનેજર પદનાં સુંદર હોદ્દા સુધી પહોંચાડવામાં અનુરાધાનો ફાળો નાનોસૂનો નહતો. એ જ, તેજસની સગાઈ કરવામાં અનુરાધાને કેટલી હોંશ હોય !